অনিকেতের পোস্টিং মামলার কলকাতা হাইকোর্টের রায় বহাল রাখল সুপ্রিম কোর্ট

নয়াদিল্লি: সুপ্রিম কোর্টে (Supreme Court on Aniket Mahato) স্বস্তি পেলেন অনিকেত মাহাতো। অনিকেত মাহাতর (Aniket Mahato) পোস্টিং নিয়ে কলকাতা হাইকোর্টের রায়ে চ্যালেঞ্জ জানিয়ে সুপ্রিম কোর্টে (Supreme Court) গিয়েছিল রাজ্য। বৃহস্পতিবার এই মামলার শুনানিতে কলকাতা হাইকোর্টের (Calcutta High Courts) নির্দেশ বহাল রাখল শীর্ষ আদালত। আদালত জানিয়ে দিল, রায়গঞ্জে নয়, জুনিয়র ডাক্তার অনিকেতকে পোস্টিং দিতে হবে আরজি করেই!

আরজি করে চিকিৎসক তরুণীকে ধর্ষণ-খুনের পর রাজ্য জুড়ে যে গণআন্দোলন শুরু হয়েছিল, তার অন্যতম মুখ ছিলেন অনিকেত। গত ২৭ মে ২০২৫-এ বিজ্ঞপ্তি জারি করে জানানো হযেছিল, আরজি কর মেডিক্যাল কলেজের পরিবর্তে অনিকেত মাহাতোকে রায়গঞ্জ মেডিক্যাল কলেজ পোস্টিং দেওয়া হয়েছে।সঙ্গে আন্দোলনের আরও দুই মুখ দেবাশিস হালদার এবং আসফাকুল্লা নাইয়াকেও যথাক্রমে মালদহের গাজোল এবং হুগলির আরামবাগে পোস্টিং দেওয়া হয়। অনিকেত মাহাতো দাবি করেন, তাঁর র‍্যাঙ্ক রয়েছে ২৪ । আরজি কর হাসপাতালে অ্যানাস্থেসিয়া বিভাগে ৪ টি শূন্যপদ আছে। তার মধ্যে ১ টি শূন্যপদে মেধাতালিকায় অনিকেতের আগে থাকা একজন চিকিৎসককে নিয়োগ করা হয়েছে। প্রশ্ন ছিল, যদি যোগ্যতা থাকা সত্ত্বেও পছন্দ মতো পোস্টিং না পাওয়া যায়, তা হলে কাউন্সেলিং-এর অর্থ কী? মেধাতালিকারই বা কী প্রয়োজন?এরপর সেই মামলার জল গড়ায় কলকাতা হাইকোর্টে। প্রথমে একক বেঞ্চে মামলা হয়। পরে তা যায় বিচারপতি বিশ্বজিৎ বসুর ডিভিশন বেঞ্চে।

আরও পড়ুন: গীতাপাঠের দিন চিকেন-প্যাটিস বিক্রেতাদের মারধরের অভিযোগে গ্রেফতার তিন

অনিকেতের পোস্টিং নিয়ে রাজ্যের সিদ্ধান্ত গত সেপ্টেম্বর মাসেই খারিজ করে দিয়েছিলেন কলকাতা হাই কোর্টের বিচারপতি বিশ্বজিৎ বসু। তিনি জানিয়েছিলেন, রায়গঞ্জ মেডিক্যাল কলেজ নয়, আরজি করেই পোস্টিং দিতে হবে অনিকেতকে।বৃহস্পতিবার সুপ্রিম কোর্টে বিচারপতি জেকে মহেশ্বরী এবং বিচারপতি বিজয় বিশ্নোইয়ের বেঞ্চ জানিয়েছে, কলকাতা হাইকোর্টের রায়ের উপর কোনও হস্তক্ষেপ নয়। আরজি করের অ্যানাস্থেশিয়া বিভাগেই পোস্টিং দিতে হবে অনিকেতকে। আগামী দুই সপ্তাহের মধ্যে রাজ্যকে ওই নির্দেশ কার্যকর করতে হবে।

অন্য খবর দেখুন